Către Biroul permanent al Parlamentului  

În conformitate cu prevederile art.73 din Constituţia Republicii Moldova şi a art.47 din Regulamentul Parlamentului, se înaintează cu titlu de iniţiativă legislativă proiectul de lege pentru modificarea şi completarea Regulamentului Parlamentului, adoptat prin Legea nr.797-XIII din 2 aprilie 1996. 

Deputaţii în Parlament
Proiect

LEGE 

pentru modificarea şi completarea Regulamentului Parlamentului, adoptat prin Legea nr.797-XIII din 2 aprilie 1996
Parlamentul adoptă prezenta lege organică. 
Articol unic. – Regulamentul Parlamentului, adoptat prin Legea nr.797-XIII din 2 aprilie 1996 (republicată în Monitorul Oficial al Republicii Moldova, 2007, nr.50 art.237) cu modificările şi completările ulterioare, se modifică şi se completează după cum urmează: 

1. Articolul 17:
la alineatul (1) sintagma „şi membrii comisiilor permanente” se substituie cu cuvintele „membrii şi membrii supleanţi ai comisiilor permanente”;

alineatul (6) se expune în următoarea redacţie: „Deputatul, de regulă, trebuie să fie membru al cel puţin unei comisii permanente”.

2. Articolul 18 se exclude.
3. Articolul 21:

alineatul (2) se completează în final cu următoarea propoziţie: „În cazul absenţei membrului comisiei permanente, la şedinţă participă cu dreptul de vot membrul supleant”.
PREŞEDINTELE 

PARLAMENTULUI           




               Mihai GHIMPU 

Nota informativă 
asupra proiectului de lege pentru modificarea şi completarea Regulamentului Parlamentului, adoptat prin Legea nr.797-XIII din 2 aprilie 1996

Prezentul proiect de lege are drept scop ajustarea Regulamentului Parlamentului Republicii Moldova la unele practici parlamentare europene. Astfel, se propune modificarea unor prevederi în vederea facilitării activităţii comisiilor permanente ale Parlamentului. 

În urma modificărilor respective, pe lîngă membrii comisiilor permanente, Parlamentul va alege, la propunerea fracţiunilor parlamentare, şi membrii supleanţi ai acestor comisii. În cazul absenţei membrilor titulari, la şedinţele comisiilor în locul lor vor participa şi vor vota membrii supleanţi. Asemenea prevederi conţin, de exemplu, Regulamentul Parlamentului European şi Regulamentul Bundestagului Republicii Federale Germania. 
De asemenea, modificările propuse, pe de o parte, vor abilita deputaţii cu dreptul de a fi membri ai mai multor comisii permanente, iar, pe de altă parte, vor elimina obligativitatea repartizării tuturor deputaţilor (de exemplu, Preşedintele Parlamentului, vicepreşedinţii Parlamentului, preşedinţii fracţiunilor parlamentare) în comisii permanente. O astfel de practică există în Parlamentul European, Adunarea Naţională a Ungariei, Bundestagul Republicii Federale Germania, etc.

